钦定古今图书集成/历象汇编/庶征典/第079卷 > 《次韵和君实苦雨》宋·沈遘
## 钦定古今图书集成/历象汇编/庶征典/第079卷 > 《次韵和君实苦雨》宋·沈遘

浩浩雨不止，寥寥风且寒。敢言裘褐具，尚幸室庐完。
弥月天形晦，无时辙迹干。田皋何处在，谁复顾萧兰。

其二

不见清秋月，悠悠已过弦。重阳初未解，委照固无偏。
安得长风御，都驱宿霭旋。还当三五夕，圆魄断当天。

其三

积潦高秋厚，幽居病客心。每怜荷折盖，犹爱菊包金。
独坐有馀恨，临觞莫厌深。多情省郎直，永夜祇清吟。